Chrósćicy (JK/SN). W kóždej legislaturnej periodźe gmejnskich radow maja so komunalne wustawki přepruwować a na potrjebu a dźěławosć gmejnskeje rady wusměrić. Na njedawnym posedźenju Chróšćanskich gmejnskich radźićelow wjesnjanosta Marko Kliman (CDU) na to skedźbni, zo je při čitanju wustawkow namakał někotre pasaže, kiž načasnym postajenjam hižo njewotpowěduja abo kotrež měli jasnišo sfomulowane być.
Nadawki wjesnjanosty njejsu we wustawkach hižo tak zapisane, kaž je tuchwilne zarjadniske předpisy rjaduja. Wulki dźěl zarjadniskeho dźěła wjesnjanostow wukonja hižo tójšto lět zarjadniski zwjazk Při Klóšterskej wodźe. Jenož hišće cyle konkretnje na gmejnu wusměrjene nadawki a rozsudy zamołwja wjesnjanosta. Běžne zarjadnistwo kaž knihowanje a statistiske rozprawnistwo přewozmje za gmejny centrala w Pančicach-Kukowje. Wažne je, zo so we wustawkach rjaduje, w kotrej měrje wobydlerjo w komunalnym dźěle sobu skutkuja. Wopřijeća kaž wobydler abo wjesnjan maja so we wustawkach jasnje zakótwić.
szl_Latn szl_Latn